Swart sakelui wil voordeel trek uit SA kernprogram | Netwerk24
Swart sakelui wil voordeel trek uit SA kernprogram
Deur Philda Essop 01 Februarie 2016 18:55
Die Koeberg-kernkragsentrale naby Kaapstad is tans Suid-Afrika se enigste kernkragstasie.
Ondernemings in swart besit is besig om hulself te posisioneer om voordeel te trek uit Suid-Afrika se multimiljardrand-kernkragbouprogram.
Die Kernenergieagentskap van Suid-Afrika (Necsa) en Black Business Council (BBC) het aangekondig dat hulle 'n kernkragenergiekantoor vir sakelui geskep het.
Luidens 'n mediaverklaring wat deur die BBC uitgereik is, sal dit aan sakeondernemings in swart besit die platform bied vir interaksie met Necsa en ander rolspelers oor die bouprogram, asook vir netwerksessies en om inligting te deel.
Suid-Afrika beplan 'n massiewe kernkragbouprogram waarmee die land 9600 MW krag wil opwek.
Die BBC het die voorbereidings vir Suid-Afrika se kernkragbouprogram en potensiële geleenthede vir swart Suid-Afrikaanse besighede op Vrydag se vergadering met Necsa bespreek. Necsa het 'n voorlegging aan die BBC verskaf oor die bouprogram, insluitend die regering se plan vir "massiewe industrialisasie".
"Ons kan nie dieselfde foute van die verlede maak nie. Die kernkragprogram behoort tot die industrialisasie van Suid-Afrika te lei met betekenisvolle deelname deur swart sakepraktisyns," het Phumzile Tshelane, uitvoerende hoof van Necsa, luidens die verklaring gesê.
Volgens die verklaring is die BBC en sy lede, aldus sy president, Ndaba Ntsele, gereed om geleenthede aan te gryp wat uit die program sal spruit. "Ons sal nie blote toeskouers wees nie – ons moet met die regering en ander rolspelers in gesprek tree namate die program ontvou. Die program moet op alle vlakke plaaslike inhoud hê."
'n Lys van maatskappye in swart besit wat in verskeie aspekte van die kernkragprogram kan deelneem, in ooreenstemming met die BBC se doelwit om swart deelname in die hoofstroomekonomie te verseker, sal dadelik deur die kantoor opgestel word.